पुलिया के नीचे पानी में रातभर पड़े रहे युवक, सुबह मिलीं लाशंे
होशंगाबाद रोड स्थित शीतलधाम के पास मंगलवार देर रात हुए सड़क हादसे में दसवीं के छात्र समेत दो युवकों की मौत हो गई। दोनों भांजे की जन्मदिन पार्टी से घर लौट रहे थे। अचानक उनकी बाइक पुलिया से नीचे पानी में जा गिरी। रातभर दोनों पानी में पड़े रहे, बुधवार सुबह मिसरोद पुलिस को उनकी लाश मिली।
इटाया खुर्द, मंडीदीप निवासी 19 वर्षीय अरुण पिता विजय सिंह कक्षा दसवीं का छात्र था। रिश्तेदार हरगोविंद सिंह के मुताबिक उसकी बहन की रापड़िया गांव में शादी हुई है। मंगलवार को अरुण के भांजे का जन्मदिन था। इसमें शामिल होने के लिए वह अपने एक रिश्तेदार राहुल नगर निवासी 20 वर्षीय राजेश तनवारे के साथ गया था। रात करीब 11 बजे दोनों यहां से बाइक लेकर घर लौट रहे थे। शीतल धाम के पास बनी पुलिया के पास उनकी बाइक अनियंत्रित हो गई। दोनों बाइक समेत पुलिया के नीचे जा गिरे, जिसमें करीब चार फीट पानी बह रहा था। हादसे में दोनों की मौके पर ही मौत हो गई।
दोनों की हो गई थी मंगनी
मिसरोद टीआई केएस मुकाती के मुताबिक बुधवार सुबह करीब आठ बजे पुलिया के पास से गुजर रहे एक राहगीर ने हादसे की सूचना दी। मौके पर पहुंची पुलिस ने जेब से मिले एक मोबाइल नंबर के आधार पर हरगोविंद को बुलाया। हरगोविंद ने दोनों की पहचान की। रातभर पानी में पड़ी रहने से उनकी लाश फूल गई थी। इसके बाद उनके शव पोस्टमार्टम के लिए भेज दिए गए। हरगोविंद के मुताबिक अरुण और राजेश की हाल ही में मंगनी हुई थी। इस साल दोनों की शादी भी होने वाली थी।
शीतल धाम के पास बुधवार को बाइक अनियंत्रित होकर पुलिया से नीचे गिर गई।
bho_Deva hin_Deva hin_Deva hin_Deva hin_Deva hin_Deva